- Hindi News
- National
- जावरा में हवाई पट्टी बनाने की मांग पर मुख्यमंत्री ने कहा साध्यता होने पर केंद्र को भेजेंगे प्रस्
जावरा में हवाई पट्टी बनाने की मांग पर मुख्यमंत्री ने कहा साध्यता होने पर केंद्र को भेजेंगे प्रस्ताव
शैक्षणिक, व्यापारिक व स्वास्थ्य संबंधी इमरजेंसी के दौरान हवाई सफर से तत्काल आने-जाने के लिए, वीआईपी लैंडिंग तथा एयर एम्बुलेंस जैसी सुविधाओं को मद्देनजर रखते हुए जावरा में हवाई पट्टी बनाई जा सकती है। हवाई यात्रा के विस्तार से इमरजेंसी की स्थिति में सुविधा मिलेगी। अभी सरकार पीपीपी मोड पर प्राइवेट कंपनियों को इस दिशा में निवेश के लिए आमंत्रित कर रही है। यदि जावरा विधानसभा क्षेत्र में भी ऐसा कोई निवेश किया जाए तो बेहतर होगा।
विधायक डॉ. राजेंद्र पांडेय ने यह सुझाव देते हुए विधानसभा सदन की कार्रवाई के दौरान हवाई सुविधाओं के विस्तार का मुद्दा उठाया। विधायक डॉ. पांडेय ने कहा कि जिस तरह वैष्णोदेवी यात्रा के लिए वहां विभिन्न कंपनियों ने हेलीकॉप्टर सुविधा दे रखी है। यदि इसी तर्ज पर रतलाम, मंदसौर व नीमच जिला क्षेत्र में कोई प्राइवेट कंपनी निवेश करती है तो क्षेत्रवासियों को इमरजेंसी सेवाओं में लाभ मिलेगा। शैक्षणिक व व्यापारिक दृष्टि से भी फायदेमंद साबित होगा। विधायक के इस सुझाव पर मुख्यमंत्री शिवराजसिंह चौहान ने जानकारी दी कि हवाई सुविधाओं के लिए व्यवसायिक व अन्य साध्यता होने पर भारत सरकार की रीजनल कनेक्टिविटी योजना के तहत प्रस्ताव बनाकर केंद्र सरकार को भेजे जाएंगे।
धार्मिक व पर्यटन स्थलों पर सुविधाओं के लिए बनेंगे प्रस्ताव- विधायक डॉ. पांडेय नेे क्षेत्रीय पर्यटन व धार्मिक स्थल जैसे सुजापुर माताजी, रोग्या देवी मंदिर, मिंडाजी त्रिवेणी संगम व नंदावता स्थित बाबा रामदेव स्थल आदि पर पेयजल, रोड, विद्युतीकरण, प्रतीक्षालय जैसे सुविधाएं मुहैया करवाने की मांग रखी। इस पर पर्यटन मंत्री सुरेंद्र पटवा ने कहा इस बारे में कार्ययोजना व प्रस्ताव बनवाकर मंगाएंगे। इसके बाद जरूरी कार्रवाई की जाएगी। आंगनवाड़ी व कुपोषण संबंधी प्रश्नों के मामले में महिला बाल विकास मंत्री अर्चना चिटनीस ने जवाब दिए। उन्होंने अधूरे आंगनवाड़ी भवनों को जल्द पूरा करने सहित कुपोषण मिटाने के लिए विशेष अभियान चलाने की जानकारी दी है।
tgl_Latn sot_Latn hin_Deva hin_Deva hin_Deva hin_Deva hin_Deva